Ge bosenyi le bomenetša di go imela …

O se ke wa fela maatla

Go se tshepagale le bomenetša ga se dilo tše di mpsha. Testamente ye Tala e bolela ka ga ditemana tše mmalwa mo Modimo a tšweletšago go se kgahlege ka lebaka la go hloka botshepegi le bomenetša mola mongwadi wa Diema yena a kgala ka maatla bao ba nago le dipelo tša bohwirihwiri le ba maleme a maaka.

“Le se ke la hlalefetšana ge le šomiša dikeloboima le dikelo. Le šomiše dikeloboima le dikelo tša mmakgonthe tše di tshephegago, gore le tle le phele nako ye telele nageng ye Morena Modimo wa lena a le fago yona. Morena o hlaswa batho ba ba hlalefetšago.”

DOITERONOMIO 25:13-16

Morena o hloile kelo ya boradia,

o thabela ye e nepagetšego.

Ba go se botege bona ba fedišwa ke bokgopo bja bona.

Lehumo le ka se hole motho ka selo ka tšatši la kahlolo.

DIEMA 11:1,3b,4a

Potego e dira gore Modimo a go šegofatše

Modimo o bontšha tlhompho ya Gagwe go bao ba botegago. Nnete ke gore Modimo o laetše batho ba Gagwe go botega gore ba kgone go hwetša tšhegofatšo ya Gagwe.

Eupša go loka go tla mo hlakodiša lehung.

DIEMA 11:4b

Ge toka e sa dirwe

Ge bosenyi bo sa fedišwe ka pela gomme go bonala eke bo a phomelela, batho ga ba sa hlompha molao.

Ka ge disenyi di diegelwa go otlwa, batho ba ikgafela bosenyi. Modiradibe o senya gantšintši mme a no tšwela pele le go phela, fela nna ke tseba gore ba ba theeletšago Modimo ke bona ba ba tlago phela gabotse ka lebaka la tlhompho ya bona. Fela yo kgopo yena di ka se mo sepelele gabotse, le bophelo bja gagwe bo ka se telefale bjalo ka moriti, ka ge a sa theeletše Modimo. Go na le se sengwe sa lefeela mo lefaseng: Nako ye nngwe moloki o hlagelwa ke se se swanetšego yo kgopo, yo kgopo a hlagelwe ke se se swanetšego moloki. Nna ke re seo le sona ke lefeela.

MMOLEDI 8:11-14

Le go le bjalo badumedi ba na le tshepo

Ruri, wena o ba beile matheleding,

wa ba thedimoša ba wa, ba hwa.

DIPESALOME 73:18

E re Modimo a be moahlodi wa gago

Bjalo ka badumedi ga se re bitšwe go ineela lefase eupša go bontšha lefase tsela e botse ya go phela.

Le se swantšhe mekgwa ya lena le ya batho ba mo lefaseng, le upše le dumelele Modimo gore a le fetoše ka go le mpshafatša dikgopolong. Ke mo le tlago tseba se e lego thato ya gagwe se se lokilego, se se mo kgahlago, se se feletšego.

BAROMA 12:2

Banabešo, ke fetša ka gore le dule le nagana fela ka tšohle tše e lego tša nnete, tšohle tše di tumišegago, tšohle tše e lego tša go loka, tšohle tše di hlwekilego, tšohle tše di kgahlišago, tšohle tše di dirago gore motho a retwe – a ke re tšohle tše di dirago gore motho e be mothomotho mme a tumišwe ke batho – tšeo ke tšona tše le swanetšego go dula le di nagana. Le dire tše le ithutilego tšona go nna le tše le di amogetšego go nna, e ka ba tše le kwelego ke di bolela goba ke di dira. Gomme Modimo yo a re fago khutšo o tla ba le lena.

BAFILIPI 4:8-9

*Ditemana tša mangwalo a makgethwa di tšerwe ka go Bibele ya Sepedi 2000.

E gatišitšwe le go phatlalatšwa ke ba Bible Society of South Africa.

www.biblesociety.co.za

Bibles and audio Bibles are available on the BibleSA-app